**ג'ייסון סטיית'האם** (באנגלית: **Jason Statham**; ‏נולד ב-26 ביולי 1967) הוא שחקן קולנוע ומפיק (קולנוע וטלוויזיה) אנגלי. השתתף במשחקי חבר העמים הבריטי ב-1990 כחלק מנבחרת הצלילה הלאומית של אנגליה. זמן קצר לאחר מכן הוצע לו לדגמן לFrench Connetion, טומי הילפיגר, לוי שטראוס ושות' בקמפיינים שונים. עבד בעברו בדוכני השוק ובכך נתן השראה לליהוקו בסרטי הפשע של גאי ריצ'י - "לוק, סטוק ושני קנים מעשנים" (1998) ו"סנאץ'" (2000).

ההצלחה המסחרית של הסרטים הובילה אותו לככב כפרנק מרטין בטרילוגיית המשלח (2002–2008). לאחר ששיחק בסרטי מותחן ופעולה כגון "הג'וב האיטלקי (2003)", "קראנק" (2006), "הג'וב הבריטי" (2008), "מרגלת" (2015) ו"המכונאי 2: התחייה" (2016) ביסס את עצמו כשחקן מוביל בהוליווד. הוא מצא הצלחה מסחרית נוספת בזיכיון בלתי נשכחים (2010–2023) ובסדרת מהיר ועצבני, בה הוא מופיע ב"מהיר ועצבני 6" (2013), "מהיר ועצבני 7" (2015), "מהיר ועצבני 8" (2017) וגם ב"הובס ושואו" (2019).

הקריירה שלו כשחקן ומפיק תמיד קיבלה ביקורות עקב חוסר עומק וגיוון בסרטיו, אך קיבל שבחים עקב הובלת תעשיית סרטי הפעולה של שנות ה-2000. לפי דוח של BBC, קריירת המשחק שלו מ-2002 עד 2017 הניבה על פי הערכות 1.5 מיליארד דולר אמריקאי ממכירת כרטיסים מה שהופך אותו לשחקן מוביל בתעשייה, העונה להגדרה "Bankable Star"; כלומר - עצם הופעתו בסרט גורמת להצלחה אוטומטית מבחינת הכנסות.

ביוגרפיה
--------

סטיית'האם נולד במחוז דרבישייר שבדרום מזרח לונדון, בנם השני של זמר ורקדנית. הוא עבר לגרייט ירמות, במחוז נורפוק, שבאנגליה. הוא בחר שלא לפצוח בקריירת שירה כאביו, אלא ללמוד אמנויות לחימה משולבות. הוא גדל יחד עם הכדורגלן ויני ג'ונס - (מי שלימים ישחק עמו על המסך). ג'ונס הכיר לו את עולם הכדורגל וסטיית'האם שיחק בקבוצת הכדורגל בבית ספרו משנת 1978 עד 1983. אך אהבתו האמיתית הייתה קפיצה למים - הוא התאמן באופן יומי על טכניקות קפיצה והיה חבר בנבחרת הקפיצה למים של בריטניה במשך 12 שנה. בשנת 1992 הוא סיים במקום ה-12 באליפות העולם לקפיצה למים. בנוסף למד גם וו-שו, קראטה וקיקבוקס, לימודים שבאים לידי ביטוי גם בסרטים בהם הוא משחק.

סטיית'האם פתח בקריירת דוגמנות לאחר שאותר על ידי חברת הסוכנויות "Sports Promotions" לדגמן לבגדי ספורט. בהמשך החל לדגמן עבור חברת ההלבשה הצרפתית French Connetion. אך למרות זאת, הוכרח בהמשך על ידי אביו ללכת בעקבותיו כסוחר רחוב ולמכור "בשמים ותכשיטים מזויפים בפינות רחוב" לטענת סטיית'האם. הוא הופיע מעט בסרטוני מוזיקה, בהם הקליפים לשירים "Comin' On Strong" של להקת The Shamen ב-1993, "Run To The Sun" על ידי אירייז'ר ב-1994 ו-"Dream a Little Dream of Me" של The Beautiful South ב-1995.

קריירה
------

### תחילת הקריירה (1998–2010)

קריירת המשחק והדוגמנות של סטיית'האם החלה לאחר שהשתתף בתחרות כישרונות. לאחר שזכה בתחרות, הפך לדוגמן חברת הלבשה צרפתית. במהלך תקופה זו גילה אותו הבמאי הבריטי גאי ריצ'י. ריצ'י עבד באותו זמן על סרטו "לוק, סטוק ושני קנים מעשנים" והיה צריך למלא תפקיד של אמן הונאה מהרחוב. לאחר שלמד על עברו של ג'ייסון, שתאם בדיוק, ריצ'י ליהק אותו לדמות "בייקון" בסרט שזכה להצלחה גדולה וסלל לג'ייסון את דרכו הקולנועית. שולם לו עבור השתתפותו כ-5,000 ליש"ט. בשנת 2000 השתתף ג'ייסון בסרט "סנאץ'", סרט נוסף של ריצ'י, לצד שחקנים נודעים כגון בראד פיט, דניס פרינה ובניסיו דל טורו. הסרט גרף מעל 80 מיליון דולר בקופות. בשביל השתתפותו בסנאץ', שולם לו 15,000 ליש"ט; כמעט פי 3 מהסרט הראשון שלו. ג'ייסון הצליח להיכנס לתעשיית הסרטים בהוליווד ולהופיע בשני סרטי מדע בדיוני ופעולה נוספים ב-2001: "רוחות מארס" ו"האחד".

בהמשך הוצעו לסטיית'האם תפקידים רבים ובשנת 2002 נבחר לגלם את התפקיד הראשי בסרט האקשן "המשלח", בתור פרנק מרטין, שבו היה אחראי לפעלולים של עצמו ומיעט להשתמש בפעלולן (החלטה שליוותה אותו גם בהמשך הקריירה הקולנועית). הוא למד וינג צ'אן קונג פו, קראטה, וקיקבוקס עבור התפקיד. הסרט הוליד שני סרטי המשך - "המשלח 2" (2005) ו"המשלח 3" (2008). הוא הופיע גם בתפקידי משנה בסרט "משחק מכור" (2001), "הג'וב האיטלקי (2003)" (שבו שיחק בתור "רוב החתיך") ובסרט "סלולר" (2004) שבו שיחק בתפקיד הנבל הראשי.

בשנת 2005 שיחק בסרט נוסף של הבמאי גאי ריצ'י "אקדח" - שהיה כישלון מוחלט, בביקורות וגם בהכנסות. בנוסף שיחק ב-2005 תפקיד עיקרי בסרט "לונדון" וב"תאוריית הכאוס". שנה לאחר מכן שיחק בתפקיד הראשי בסרט "קראנק" (2006). בשנת 2007 שיחק בתפקיד ראשי בסרט "מחסל פראי" לצד ג'ט לי. בשנת 2008 שיחק בסרט מותחן הפשע הבריטי - "הג'וב הבריטי" ו"מרוץ המוות" - רימייק של הסרט "מרוץ המוות 2000" משנת 1975. מבקר הסרטים האמריקאי אמרנוד וויט בירך את "עלייתו" של ג'ייסון בתעשייה וטען שהוא כבש את תואר שחקן הפעולה הטוב ביותר. מאוחר יותר ב-2008 שיבח וויט' את סרטו "המשלח 3" וטען כי זה דוגמה מצוינת לפופ ארט. ב-2009 הוא חזר לתפקידו של צ'ב צליוס בסרט ההמשך "קראנק: מתח גבוה". בשנת 2010 סטיית'האם שיחק לצד סילבסטר סטאלון, ג'ט לי וכוכבי אקשן אחרים בסרט "בלתי נשכחים". בו הוא מגלם את לי כריסמס, יוצא יחידת ה-SAS הבריטית ומומחה בסכינים. בנוסף באותה שנה שיחק בתפקיד משני בסרט "13".

### התרחבות מסחרית (2011–2015)

ג'ייסון בבכורה הצפרתית של "בלתי נשכחים 2" ב-2012
בשנת 2011 כיכב סטיית'האם בתור ארתור בישופ, הדמות הראשית ברימייק של הסרט של צ'ארלס ברונסון "המכונאי". העיתון הבריטי The Daily Telegraph הכתיר את ג'ייסון כ"היצוא הטוב ביותר של אנגליה לסרטי אקשן לעד, איש עסקים אכזרי עם נשמה של ג'נטלמן". כתגובה לסרט. בפברואר 2011 תרם סטיית'האם את קולו לסרט "נומיאו ויוליה". הוא חזר לקולנוע הבריטי בדרמה המשטרתית "בליץ'" בתפקיד הראשי; שקיבל ביקורות מעורבות. לאחר מכן לוהק לתפקיד הראשי בסרט "יחידה עילית". הסרט מבוסס על מקרים אמיתיים, מתוך הרומן של ראנולף פינז, "אנשי הנוצה". סטיית'האם גילם בסרט מתנקש שחוזר מפרישה בשביל להציל חבר ותיק, שמשוחק על ידי רוברט דה נירו; הסרט לא הצליח להניב רווחים, ונקטל בביקורות. באוגוסט 2011 התחיל לצלם את סרטו "פארקר", שיצא בינואר 2013, בו הוא משחק פושע אנטי-גיבור ששוחק על ידי מל גיבסון בעבר בסרט "נקמה" (1999) ולי מרווין ("פגיעה בול" (1967)). דיווח של BBC משנת 2012 העריך כי קריירת המשחק שלו בעשר השנים האחרונות (2002–2012) הכניסה מעל מיליארד דולר בקופות, שבעצם הופכת אותו לאחד השחקנים הכי מובילים בתעשייה עם יכולת להבטיח הצלחה לכל סרט שיישחק בו בקופות רק על ידי הופעה בו. הוא חזר לתפקידו של לי כריסמס בשנת 2012 לסרט "בלתי נשכחים 2" ובאותה שנה יצא לאקרנים הסרט "קוד שמור" בכיכובו.

בשנת 2013 היה לו תפקיד אורח בסצנת הסיום של "מהיר ועצבני 6", בתור האח של הנבל, אוון שאו. הוא חזר לתפקיד, הפעם ב"מהיר ועצבני 7" (שיצא באפריל 2015) בתור הנבל הראשי. בנוסף בשנת 2013 שיחק בשני סרטי מותחן בתור הדמות הראשית, הראשון "בחזית" לצד ג'יימס פרנקו, והשני "הגאולה". ג'ייסון הופיע בתפקיד אורח בקליפ של השיר "Summer" של קלווין האריס בתור אחד המתחרים במירוץ המכוניות. ב-2014 חזר לתפקיד של לי כריסמס ב"בלתי נשכחים 3"; אף על פי שנקטל בביקורות, הסרט הכניס כ-215 מיליון דולר לעומת תקציב של 90 מיליון.

ובשנת 2015, הופיע בשני סרטים בלבד בנוסף ל"מהיר ועצבני 7" - הראשון שיצא לאקרנים בינואר, "קלף חזק" - שנחשב לכישלון, בכך שהוא לא הצליח אפילו לסגור את הוצאות ההפקה של הסרט, השני, "מרגלת", שגרף 235 מיליון דולר בקופות לעומת תקציב של 65 מיליון דולר. לג'ייסון הוצע חוזה של שלושה סרטי "המשלח" חדשים בסוף 2015, אבל דחה אותו מכיוון שלא ניתן לו התסריט לפני החתימה והשכר היה נמוך. לפי מאמר של *הגארדין* הבריטי, ג'ייסון הביע רצון לשחק את ג'יימס בונד ב"ספקטר"; הכותב של הסרט, סטיב רוס, אמר כי "אין ספק שג'ייסון יכול ללכת את ההליכה ולדבר את הדיבור". לאחר הריאיון עם רוס, היו מספר קריאות מאתרי ביקורות ומהציבור לתת לו לשחק את ג'יימס בונד בסרט עתידי.

### המשך (2016–הווה)

ב-2016 שב לגלם את דמותו של ארתור בישופ בסרט ההמשך של "המכונאי", "המכונאי 2: תחייה" לצד ג'סיקה אלבה. הסרט נחשב להצלחה וגרף 125.7 מיליון דולר. לפי מגזין פורבס. הסרט היה השביעי הכי רווחי בקריירה של ג'ייסון וההצלחה המסחרית הכי גדולה עבורו כסרט עצמאי.

ג'ייסון נקרא להצטרף שוב לסדרת "מהיר ועצבני" ב-2016. באפריל 2017, יצא לאקרנים "מהיר ועצבני 8" והיה להצלחה מסחרית שגרף למעלה ממיליארד וחצי דולר ברחבי העולם, אך וזכה לביקורות מעורבות.

בפברואר 2017, כיכב לצידה של גל גדות בפרסומת הסופר בול באורך של כחצי דקה, עבור חברת Wix.com הישראלית. דווח כי הפרסומת נצפתה על ידי כ-22 מיליון איש בשידור.

בשנת 2018 הוא שיחק בסרט המדע הבדיוני "אימה במצולות", בתור הצוללן ג'ונאס טיילור. בשביל להתכונן לסרט ג'ייסון שחה עם כרישים שוריים בפיג'י. הסרט גרס 528.8 מיליון דולר והפך לסרט השיתופי אמריקאי-סיני הכי מוצלח בכל הזמנים.

ג'ייסון חזר לגלם את דמותו מ"מהיר ועצבני" בסרט ספין אוף ככוכב המרכזי ביחד עם דוויין "דה רוק" ג'ונסון בסרט "הובס ושואו" ב-2019.

בשנת 2021 חזר לשחק במותחן הפעולה "שומר טינה" בבימויו של גאי ריצ'י כאייץ' - בן אדם קר ומסתורי שעובד בחברת בלדרות המשנעת מאות מיליוני דולרים ברחבי לוס אנג'לס מדי שבוע. באותה שנה, הופיע כאורח בסצנת הסיום של מהיר ועצבני 9.

ב-2023 חזר לשחק בסדרת סרטי מהיר ועצבני עם צאת הסרט "מהיר ועצבני 10".

כדמות ציבורית
-------------

תחקיר עיתונאי שבוצע על ידי "הגרדיאן הבריטי" ציין את תרומתו לתעשייה וכינה אותו "נישה קולנועית". באותו תחקיר נכתב: "אתה יודע מה אתה מקבל עם ג'ייסון סטיית'האם, הוא ירביץ לאנשים, הוא ירסק מכוניות והוא יעשה מבטא אמריקאי לא משכנע". ההשפעה של ג'ייסון על תעשיית סרטי המותחן-פעולה נראתה כהחלפה מכוכבים כמו ארנולד שוורצנגר, סילבסטר סטאלון וז'אן-קלוד ואן דאם שהיו להיט בעיקר בשנות ה-80. ג'ייסון בעצמו לקח ולוקח השראה לסרטיו מסילבסטר סטלון, ברוס לי, פול ניומן, סטיב מקווין וקלינט איסטווד.

בסדרת הקומיקס "Ultimate Spider-Man"; הדמות של הנבל נשר עוצבה בהשראה להדמות לג'ייסון לפי הוראות הכותב בריאן מייקל בנדיס.

ביולי 2019 פרסם סרטון שבו הוא מצליח בעזרת בעיטה בלבד לפתוח פקק של בקבוק קטן. הסרטון הפך ויראלי ואף זכה למספר חיקויים של 'האתגר' במסגרת הבחירות לכנסת ה-22 על ידי אהוד ברק ויאיר לפיד.

חיים אישיים
-----------

סטיית'האם היה בזוגיות עם הדוגמנית והשחקנית האנגלייה קלי ברוק במשך 7 שנים, ולאחר מכן עם סופי מונק, שחקנית וזמרת אוסטרלית למשך קצת יותר משנה. מספטמבר 2006 עד תחילת 2010 היה בזוגיות עם דוגמנית ישראלית-אמריקאית בשם אלכס זוסמן. מאז אפריל 2010 הוא בזוגיות עם הדוגמנית הבריטית ממוצא יהודי רוזי הנטינגטון-וייטלי. הם חשפו כי התארסו ב-10 בינואר 2016. ב-24 ביוני 2017 נולד בנם ובשנת 2022 נולדה בתם. מתגורר בבוורלי הילס, קליפורניה. הוא מעביר את הזמן הפנוי שלו בגלישת אופנוע ים, טיפוס סלעים וגלישת רוח.

כאשר עבד בסט בווארנה, בולגריה, עבור "בלתי נשכחים 3", נפל סטיית׳האם יחד עם משאית לתוך הים השחור עקב כשל בבלמים.

כשהתראיין עבור המגזין ואניטי פייר טען כי יש לתת לפעלולנים את הקטגוריה שלהם באוסקר. ג'ייסון טען ש"מדלגים עליהם" ו"אף אחד לא נותן להם שום קרדיט".

פילמוגרפיה
----------

### סרטים

| שנה | שם | תפקיד | הערות |
| --- | --- | --- | --- |
| 1998 | לוק, סטוק ושני קנים מעשנים | בייקון | באנגלית: Lock, Stock and Two Smoking Barrels |
| 2000 | סנאץ' | טורקיש | באנגלית: Sntach |
| Turn It Up | מר. ב' | אין שם בעברית. באנגלית: Turn It Up |
| 2001 | רוחות מארס | ג'ריקו באטלר | באנגלית: Ghosts of Mars |
| האחד | אוון פ'אנץ | באנגלית: The One |
| משחק מכור | מונק | באנגלית: Mean Machine |
| 2002 | המשלח | פרנק מרטין | באנגלית: The Transporter |
| 2003 | הג'וב האיטלקי | רוב החתיך | באנגלית: The Italian Job |
| 2004 | הנוסע | הבן אדם בשדה תעופה | הופעת אורח. באנגלית: Collateral |
| סלולר | איתן גריר | באנגלית: Cellular |
| 2005 | אקדח | ג'ייק גרין | באנגלית: Revolver |
| המשלח 2 | פרנק מרטין | באנגלית: The Transporter 2 |
| תאוריית הכאוס | הבלש קונרס | באנגלית: Chaos |
| לונדון | בייטמן | באנגלית: London |
| 2006 | הפנתר הוורוד | י'ווס גלונט | ללא קרדיט. באנגלית: The Pink Panther |
| קראנק | צ'אב צליוס | באנגלית: Crank |
| 2007 | מחסל פראי | ג'ון קרופארוד | באנגלית: War |
| 2008 | הג'וב הבריטי | טרי לת'ר | באנגלית: The Bank Job |
| מרוץ המוות | ג'נסן (פרקנשטיין) איימס | באנגלית: Death Race |
| המשלח 3 | פרנק מרטין | באנגלית: The Transporter 3 |
| בשם המלך: אגדת המצור | החוואי דיימון | באנגלית: In The Name of the King |
| 2009 | קראנק: מתח גבוה | צ'אב צליוס | באנגלית: Crank: High Voltage |
| 2010 | בלתי נשכחים | לי כריסמס | באנגלית: The Expendables |
| 13 | ג'ספר בייגס | עמוד הסרט באנגלית: 13 |
| 2011 | נומיאו ויוליה | טייבט | קול בלבד. באנגלית: Gnomeo & Juliet |
| בליץ' | הבלש טום ברנט | באנגלית: Blitz |
| יחידת עילית | דני ברייס | באנגלית: Killer Elite |
| המכונאי | ארתור בישופ | באנגלית: The Mechanic |
| 2012 | קוד שמור | לוק וורייט' | באנגלית: Safe |
| בלתי נשכחים 2 | לי כריסמס | באנגלית: The Expendables 2 |
| 2013 | פארקר | פארקר | באנגלית: Parker |
| מהיר ועצבני 6 | דקארד ש'או | הופעת אורח. באנגלית: Fast & Furious 6 |
| גאולה | ג'ואי ג'ונס | באנגלית: Hummingbird |
| בחזית | פיל ברוקר | באנגלית: Homefront |
| 2014 | בלתי נשכחים 3 | לי כריסמס | באנגלית: The Expendables 3 |
| 2015 | קלף חזק | ניק ווילד' | באנגלית: Wild Card |
| מרגלת | ריק פורד | באנגלית: Spy |
| מהיר ועצבני 7 | דקארד ש'או | באנגלית: Furious 7 |
| 2016 | המכונאי 2: התחיה | ארתור בישופ | באנגלית: Mechanic: Resurrection |
| 2017 | מהיר ועצבני 8 | דקארד ש'או | באנגלית: The Fate of the Furious |
| 2018 | אימה במצולות | ג'ונאס טיילור | באנגלית: The Meg |
| 2019 | מהיר ועצבני: הובס ושואו | דקארד ש'או | באנגלית: Hobbs and Shaw |
| 2021 | שומר טינה | אייץ' | באנגלית: Wrath Of Man |
| מהיר ועצבני 9 | דקארד ש'או | הופעת אורח. באנגלית: F9 |
| 2023 | מבצע פורצ'ן: תרגיל מלחמה | אורסון פורצ'ן | באנגלית: *Operation Fortune: Ruse de Guerre* |
| בלתי נשכחים 4 | לי כריסמס | באנגלית: The Expendables 4 |
| מהיר ועצבני 10 | דקארד ש'או | באנגלית: *Fast X* |
| אימה במצולות: התהום | ג'ונאס טיילור | באנגלית: *Meg 2: The Trench* |
| 2024 | הכוורן | קליי | באנגלית: *The Beekeeper* |

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **ג'ייסון סטיית'האם** |
| ויקישיתוף תמונות ומדיה בוויקישיתוף: **ג'ייסון סטיית'האם** |

* ג'ייסון סטיית'האם, ברשת החברתית פייסבוק
* ג'ייסון סטיית'האם, ברשת החברתית אינסטגרם
* ג'ייסון סטיית'האם, במסד הנתונים הקולנועיים IMDb (באנגלית)
* ג'ייסון סטיית'האם, באתר AllMovie (באנגלית)
* ג'ייסון סטיית'האם, באתר Rotten Tomatoes (באנגלית)
* ג'ייסון סטיית'האם, באתר Box Office Mojo (באנגלית)
* ג'ייסון סטיית'האם, באתר Metacritic (באנגלית)
* ג'ייסון סטיית'האם, במסד הנתונים הקולנועיים KinoPoisk (ברוסית)
* ג'ייסון סטיית'האם, באתר MusicBrainz (באנגלית)
* ג'ייסון סטיית'האם, באתר Discogs (באנגלית)
* אמיר בוגן, ג'ייסון סטיית'האם: "אני יכול לתת אגרוף במציאות, אבל לא כדאי", באתר ynet, 25 באוגוסט 2016

הערות שוליים
------------

1. ↑  An interview with Jason Statham at IGN.com
2. ↑  'The Meg' Producers on Keys to U.S.-China Co-Production Success: "It Had to Be Culturally Sound", The Hollywood Reporter (באנגלית)
3. 1 2  Adam Gabbatt, Jason Statham: our last action hero (50 million Facebook fans can't be wrong), the Guardian, ‏2015-05-20 (באנגלית)
4. ↑  "Jason Statham In His Own Words". *Men's Journal* (באנגלית אמריקאית). 2013-01-23. נבדק ב-2018-10-07.
5. ↑
6. ↑
7. ↑
8. ↑  Jason Statham Alex Zosman Photos Photos: The Cinema Society & Piaget Host A Screening Of "Revolver" - Arrivals, Zimbio (באנגלית)
9. ↑  Andrew Pulver, Jason Statham calls for stunt Oscars, the Guardian, ‏2013-11-22 (באנגלית)

| **מהיר ועצבני** |
| --- |
| סרטים | מהיר ועצבני (2001) • מהיר ועצבני 2 (2003) • מהיר ועצבני 3 (2006) • מהיר ועצבני 4 (2009) • מהיר ועצבני 5 (2011) • מהיר ועצבני 6 (2013) • מהיר ועצבני 7 (2015) • מהיר ועצבני 8 (2017) • מהיר ועצבני 9 (2021) • מהיר ועצבני 10 (2023) |
| סרטים קצרים | מבוא טעון-טורבו (2003) • לוס בנדולרוס (2009) |
| ספין אוף | מהיר ועצבני: הובס ושואו (2019) • מהיר ועצבני: מרגלים על הכביש (2019–) |
| דמויות ושחקנים ראשיים | דומיניק "דום" טורטו (וין דיזל) • בריאן אוקונר (פול ווקר) • לטי אורטיז (מישל רודריגז) • מיה טורטו (ג'ורדנה ברוסטר) • לוק הובס (דוויין ג'ונסון) • רומן פירס (טייריס גיבסון) • טג' פארקר (לודאקריס) • טגו ליאו (טגו קלדרון) • ריקו סאנטוס (דון עומר) • ראמזי (נטלי עמנואל) • אלנה ניבס (אלסה פאטקי) • אוון שואו (לוק אוונס) • דקארד שואו (ג'ייסון סטיית'האם) |
| דמויות ושחקנים משניים | האן (סונג קאנג) • ג'יזל (גל גדות) • וינס (מאט שולץ) • שון בוזוול (לוקאס בלאק) • פרנק פטי (קורט ראסל) |
| במאים | רוב כהן (1) • ג'ון סינגלטון (2) • ג'סטין לין (3–6, 9) • ג'יימס ואן (7) • פ. גארי גריי (8) • דייוויד ליטץ' (הובס ושואו) • מיכה גונל, ברט האלנד (מרגלים על הכביש) • לואי לטריה (10) |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012196451405171
* BIBSYS: 3097699
* BNE: XX1490480
* BnF: cb14229628p (data)
* GND: 1017120617
* ISNI: 0000 0001 1925 5247
* LCCN: no2003003729
* MusicBrainz: 519fc6db-e17d-4e43-98a3-e800689c89de
* NKC: xx0027350
* NLA: 42191308
* NLP: a0000001631516
* NTA: 305959379
* SUDOC: 066756731
* Trove: 1457079
* VIAF: 107876545
* WorldCat: lccn-no2003003729

 |